
Fagylaltok készítése író felhasználásával

Munkám során fagylaltokat készítettem íróval, a vajgyártás melléktermékével, amely gazdag foszfolipidekben, ásványi anyagokban, fehérjékben. Íz- és állagjavító tulajdonságai miatt kiváló alapanyag a fenntartható fagylaltkészítéshez.
Különféle módokon vizsgáltam az író alkalmazásának, valamint a mezofil vajkultúrával történő fermentálás hatásait a fagylaltokban, amelyekhez eltérő arányban használtam az írót és tejet. A termék természetes kék színét pillangóborsó virággal értem el.
Az író növekvő arányával a szárazanyag-tartalom csökkent, míg a fermentáció jelentősen befolyásolta a pH-t és az állományjellemzőket. A színmérés alátámasztotta a szabad szemmel is megfigyelhető eltéréseket. A habosíthatóság tekintetében, a tisztán tejből készült minták érték el a legjobb eredményt, míg az írós fagylaltok mérsékeltebb térfogat-növekedést mutattak. A fermentálás és a nagyobb írótartalom is hozzájárult az olvadási sebesség növeléséhez.
A mixek reológiai viselkedését Herschel-Bulkey modellel jellemeztem. A folyásgörbéket összehasonlítva, a fermentálással készült minták esetében keverés hatására nagyobb nyírófeszültség értékeket kaptam, mint az írós minták esetében. A növekvő írótartalom a folyásindexet, valamint a folyáshatárt csökkentette, főként a fermentált minták esetében.
Az érzékszervi minősítés során mindkét mintasorozat pozitív értékeléseket kapott. A vanília ízesítés jól illet az írós mintákhoz, míg a kóstolók gyümölcsös ízesítést javasoltak a fermentált minták joghurtos ízéhez. A fermentálással készített fagylaltok textúrája krémesebb volt a nem fermentáltakhoz képest.
Az íróval készült fagylalt tehát jó alapfagylalt lehet, illetve a gyártása beépíthető a tej-és tejszínalapú fagylaltok sorába. Az ipari berendezések és a sűrített levegő hatását szintén érdemes vizsgálni a habosíthatóság növelésére. Hasznos felmérni az írófagylaltok fogyasztói elfogadottságát, valamint emészthetőségi vizsgálatokat végezni a fermentálás hatásainak igazolására. Tárolási kísérletekkel, akár különféle csomagolásokkal, az esetleges oxidációs hatások és mellékíz megjelenésének vizsgálata is megvalósítható.
Eredményeim alapján az író hatékonyan helyettesíti a tejet a fagylaltokban a megfelelő technofunkcionális és organoleptikus tulajdonságok megtartása mellett. Az általam használt receptúra esetében a 40-60% közötti íróarány az optimális megállapításaim szerint. Nem elvetendő azonban a tej 100 százalékának helyettesítése sem a továbbiakban.
 



